Sporočilo za javnost

**22. Evropski teden mobilnosti bo usmerjal k varčnosti pri opravljanju poti**

**Evropski teden mobilnosti (ETM), katerega vodilna tema bodo »Varčne poti« bo že tradicionalno potekal med 16. in 22. septembrom. Spodbujal bo k zmanjševanju rabe energije v prometu, v središče pozornosti na nacionalni ravni pa bo postavil tudi odstranjevanje ovir na površinah za pešce in kolesarje.**

Pretekli Evropski teden mobilnosti je ponovno postavil rekord v številu sodelujočih občin. V projektu je namreč sodelovala že skoraj polovica (96) od skupno 212 slovenskih občin. Izvedbi aktivnosti se je tako pridružilo kar dvanajst novih občin, sedem pa jih sodeluje vsa leta od začetka pobude.

»Letos se bomo v ETM osredotočili na dve vsebini, ki sta pomembni za doseganje okoljskih zavez in ustvarjanje človeku prijaznega prostora. Varčne poti, pri katerih porabimo čim manj energije, morajo biti hkrati varne in udobne.« je povedala Polona Demšar Mitrovič, nacionalna koordinatorka Evropskega tedna mobilnosti z Ministrstva za okolje, podnebje in energijo. »Aktivna mobilnost je v slovenskih naseljih ena od najustreznejših za premikanje po vsakodnevnih opravilih, saj so razdalje kratke. Zato je smiselno čim bolj spodbujati hojo in kolesarjenje za potrebe dnevne mobilnosti. Le to lahko spodbujamo le takrat, ko je infrastruktura za pešce in kolesarje ustrezna, skladna z nacionalnimi smernicami za področje hoje in kolesarjenja.« je še razložila.

Kljub temu, da je infrastruktura za pešce in kolesarje marsikdaj primerna, pa so na njej vse prevečkrat številne ovire, kot na primer nepravilno parkirani avtomobili in druga vozila, zabojniki za smeti, nevzdrževane žive meje in druge rastline, ki ovirajo prehod in podobno. Marsikdaj so na površinah za pešce in kolesarje nepravilno postavljeni različni drogovi ulične razsvetljave ali tabel in prometnih znakov ter količki, ki bi jih bilo treba zaradi preglednosti, varnosti in udobnosti uporabe teh površin prestaviti na primernejše mesto ali morda odstraniti.

ETM bo zato letos na nacionalni ravni izvajal aktivnost odpravljanja ovir na površinah za pešce in kolesarje, ki bo potekala pod geslom »Pospravimo ulice.« V okviru aktivnosti bodo občine pozvane k identifikaciji ovir in izbiri ene ulice, okolice ustanove ali soseske, od koder bodo pospravile začasne in premične ovire ter naredile načrt za odstranitev trajnih ovir v prihodnosti.

V Laškem je danes potekala 7. nacionalna konferenca o celostnem prometnem načrtovanju. Konferenca se je v preteklosti imenovala Nacionalna konferenca o trajnostni mobilnosti, letos pa se je preimenovala skladno z novim Zakonom o celostnem prometnem načrtovanju. Na njej je kar 200 predstavnikov občin in strokovnjakov s področja trajnostne mobilnosti poslušalo o pomenu upravljanja parkiranja v celostnem prometnem načrtovanju in trajnostnem prometnem sistemu. Ena od delavnic, izvedena na konferenci, je obravnavala tudi izvedbo letošnjega ETM in aktivnost »Pospravimo ulice«.

Minister Bojan Kumer z novega Ministrstva za okolje, podnebje in energijo je v pozdravnem nagovoru dejal, da je bilo ministrstvo ustanovljeno z namenom, da se področje prometne politike in konkretno celostnega prometnega načrtovanja bolj poveže s podnebno politiko, katere visoki cilji bodo morali biti v prihodnje pomembno vodilo prometni politiki. »Promet je namreč precej več, kot le infrastruktura.«, je poudaril. Izpostavil je tudi velik pomen novo sprejetega Zakona o celostnem prometnem načrtovanju in predstavil njegove ključne elemente. »Na podlagi zakona na ministrstvu pričenjamo s pripravo državne celostne prometne strategije, še letos pa bomo sofinancirali tudi pripravo druge generacije občinskih celostnih prometnih strategij.« je še dodal.

Izpostavil je še, da je parkirna politika nekako presečna tema vseh ostalih tem, ki so bile obravnavane na preteklih konferencah, in spomnil na nepravilno parkirana vozila na pločnikih, ki slabšajo prometno varnost najranljivejših prometnih udeležencev. »Ko se pogovarjamo o parkiranju je torej nujno upoštevati "pospravljenost" naših ulic in prioriteto pešcev in kolesarjev. Zato dajmo prednost upravljanju prometa s pomočjo parkirne politike pred zagotavljanjem navidezno nujno potrebnih novih in novih parkirnih mest za osebne avtomobile.« je zaključil.

Občine lahko vse aktualne informacije o Evropskem tednu mobilnosti pridobijo na spletnem mestu [tedenmobilnosti.si](http://tedenmobilnosti.si/2019/domov), sveža gradiva o trajnostni mobilnosti za strokovno javnost pa so objavljena na Slovenski platformi za trajnostno mobilnost [sptm.si](http://sptm.si/gradiva/).

**Več informacij:**

Polona Demšar Mitrovič, nacionalna koordinatorka Evropskega tedna mobilnosti

E: polona.demsar-mitrovic@gov.si T: 01 478 82 48 S: tedenmobilnosti.si in [sptm.si](http://sptm.si/)